Ўзбекистон Республикаси

Марказий сайлов комиссиясининг

2025 йил 25 мартдаги 1434-сон қарорига

2-илова

**Бўшаб қолган ўринларга маҳаллий Кенгашлар депутатлари сайловига тайёргарлик кўриш ҳамда уни ўтказишга доир тадбирларни амалга ошириш муддатларини қўллаш**

**ТАРТИБИ**

1. Мазкур Тартиб маҳаллий Кенгашлар депутатларининг бўшаб қолган ўринларига сайловни ўтказиш бўйича сайлов тўғрисидаги қонунчилик ҳамда календарь режадаги тадбирларни амалга ошириш муддатларини ҳисоблаш тартибини белгилайди.

2. Сайлов тўғрисидаги қонунчиликда ҳамда календарь режада белгиланган муддатлар соат, кун, ой ва йиллар билан ҳисобланади.

3. Тадбирларни амалга ошириш муддатлари қуйидагича ҳисобланади:

агар бирон-бир ҳаракат муайян тадбир бошланган кундан бошлаб амалга оширилиши мумкин (керак) бўлса, ушбу ҳаракатни амалга ошириш мумкин (керак) бўлган биринчи кун – тегишли тадбир бошланган календарь сана ҳисобланади, лекин бу тадбир бошланган вақтдан олдин эмас;

агар бирон-бир ҳаракат муайян тадбир бошлангунга қадар маълум кунлар сонидан ёки маълум бир кундан кечиктирмай амалга оширилиши мумкин (керак) бўлса, ушбу ҳаракатни амалга ошириш мумкин (керак) бўлган охирги кун – тегишли тадбир бошланган кундан олдин белгиланган кунлар қолган кун ҳисобланади;

агар бирон-бир ҳаракат муайян тадбир бошланган кундан маълум бир кун олдин амалга оширилиши мумкин (керак) бўлса, у ҳолда ушбу ҳаракатни амалга ошириш мумкин (керак) бўлган биринчи кун – тегишли тадбир бошланган кунгача белгиланган кунлар сони қолган кун ҳисобланади;

агар бирон-бир ҳаракат муайян тадбир бошланган кундан кейин маълум бир кундан кечиктирмай амалга оширилиши мумкин (керак) бўлса, у ҳолда бу ҳаракат белгиланган кунлар ичида амалга оширилиши мумкин (керак). Бундай ҳолда, биринчи кун – ушбу тадбир бошланган календарь санадан кейинги кун, охирги кун эса – белгиланган кунлар сони тугаган кундан кейинги кун ҳисобланади.

4. Тадбирларни амалга ошириш муддатлари сайлов ўтказилиши тайинланган санадан ёхуд сайлов кунидан бошлаб ҳисобланади.

***Мисол:***

*Сайлов ўтказилиши тайинланган сана 2025 йил 20 март, сайлов куни 2025 йил 27 апрель. Тегишли тадбирлар шу саналардан ҳисобланади.*

Бундан ташқари, баъзи тадбирларни амалга ошириш муддатлари у ёки бу ҳаракатни бажаришга боғлиқ бўлиши мумкин.

***Мисол:***

*Ҳудудий, туман (шаҳар) сайлов комиссияси ҳужжатлар келиб тушганидан кейин* ***2 кунлик муддат ичида*** *сиёсий партиянинг тегишли ҳужжатларини кўриб чиқади ва ваколатли вакилини рўйхатга олади, унга рўйхатга олинганлик мандатни топширади.*

*Бунда ҳужжатлар келиб тушган сана 22 март бўлса, 2 кунлик муддат ичида 24 март (охирги кун) бўлади.*

5. Муддатларни ҳисоблашнинг алгоритми қуйидагича:

1) “ **\_\_\_ кун(и)дан бошлаб**” – тадбир бошланган санадан бошлаб ҳисобланади.

***Мисол:***

*Маҳаллий кенгашлар депутатларига тегишли ҳудудий, туман, шаҳар сайлов комиссияси томонидан рўйхатга олинган* ***кундан бошлаб*** *беш кун ичида**гувоҳнома ва кўкрак нишони берилади.*

*Депутатлар рўйхатга олинган кун 1 май бўлган тақдирда гувоҳнома ва кўкрак нишонларини топширишнинг биринчи куни 1 май бўлади.*

2) “ **\_\_\_...дан кейин\_\_\_** ”, “ **\_\_\_...дан сўнг\_\_\_** ” – муддат тадбир бошланган куннинг эртасидан бошлаб ҳисобланади.

***Мисол:***

*Марказий сайлов комиссияси томонидан бўшаб қолган ўринларга* ***сайлов тайинланганидан сўнг 3 кунлик*** *муддатда сиёсий партиялар сайлов комиссиясининг мажлисларида, ҳужжатларни топширишда иштирок этиш учун сиёсий партиянинг ваколатли вакилини тайинлайди ва уни рўйхатдан ўтказиш учун сайлов комиссиясига тегишли ҳужжатларни тақдим этади.*

*Бунда сайлов ўтказилиши тайинланган сана 20 март бўлса, тегишли ҳужжатларни тақдим этишнинг биринчи куни 21 март бўлади.*

3) “ \_\_\_**га камида \_\_\_кун қолганида**”, “ \_\_\_**га** \_\_\_**кун қолганида**”, “\_\_\_**га кечи билан** \_\_\_**кун қолганида**”, **“**\_\_\_**кун қолгун(и)га қадар”** – муддат тадбир бошланган кунгача кўрсатилган кунлар сони қолган кунга қадар ҳисобланади.

***Мисол:***

***Сайловга камида 28 кун қолганида*** *сайловда иштирок этиш учун сиёсий партиялар томонидан ҳужжатлар тақдим этилади.*

*Бунда сайлов куни 27 апрель бўлса, ҳужжатларни тақдим этишнинг охирги куни 29 март бўлади.*

4) “ \_\_\_\_  **кейин** \_\_\_**кундан кечиктирмай**”.

***Мисол:***

*Маҳаллий Кенгашга ўтказилган сайлов натижалари тегишли сайлов комиссияси томонидан сайловдан кейин 5 кундан кечиктирмай эълон қилинади.*

*Бунда сайлов куни 27 апрель бўлса, натижаларни эълон қилишнинг охирги куни 2 май бўлади.*

5) “ **\_\_\_кун ичида**”.

***Мисол:***

*Участка сайлов комиссияси тузилганидан сўнг 1 кун ичида СЯЭРда тақсимланган сайлов участкаси бўйича сайловчиларнинг дастлабки рўйхатини олади.*

*Бунда участка сайлов комиссияси 11 апрель куни тузилган бўлса, сайловчиларининг дастлабки рўйхатини олишнинг охирги куни 12 апрель бўлади.*

6) “ **\_\_\_кун(лик) муддатда**”.

*Ҳудудий, туман (шаҳар) сайлов комиссияси рўйхатга олинган халқ депутатлари вилоят, Тошкент шаҳар ва туман, шаҳар Кенгашларига депутатликка номзодлар ҳақидаги маълумотларни рўйхатга олинганидан кейин* ***5 кунлик муддатда*** *эълон қилиш.*

*Бунда номзодларнинг рўйхатга олинган кун 11 апрель бўлса, улар ҳақидаги маълумотларни эълон қилишнинг охирги куни 16 апрель бўлади.*

7) “**\_\_\_\_\_\_\_\_\_дан камида \_\_\_ кун олдин.**

***Мисол:***

*Участка сайлов комиссияси* ***сайловдан камида 5 кун олдин*** *овоз бериш куни, вақти ва жойи тўғрисида сайловчиларни хабардор қилади.*

*Бунда сайлов куни 27 апрель бўлса, овоз бериш куни, вақти ва жойи тўғрисида сайловчиларни хабардор қилишнинг охирги куни 21 апрель бўлади.*

8)“**\_\_\_ой ичида” ёки** “**\_\_\_бир ойдан кечикмай**” – кейинги календарь ойнинг олдинги санаси;

***Мисол:***

*Сиёсий партиялар* ***сайлов якунлари эълон қилинганидан кейин 1 ой ичида*** *якуний ҳисоботларини ўз расмий веб-сайтларида ва босма нашрларида эълон қилади.*

*Бунда сайлов якунлари эълон қилинган кун 2 май бўлса, сиёсий партиялар якуний ҳисоботларини ўз расмий веб-сайтларида ва босма нашрларида эълон қилишнинг охирги куни 1 июнь бўлади.*

6. “Дарҳол”, “Зудлик билан” иборалари ҳаракатни воқеа содир бўлган куни бажаришни назарда тутади.